Man verdrink in plaasdamArgieffoto ŉ Man het Vrydagmiddag in ŉ plaasdam naby Port Alfred in die Oos-Kaap verdrink. Die Nasionale Seereddingsinstituut (NSRI) het gesê sy bemanningslede is omstreeks 15:00 na die plaas, oos van Port Alfred, ontbied. Juan Pretorius, die plaaslike stasiebevelvoerder van die NSRI, het gesê die SAPD, Multi Sekuriteitsdienste, die provinsiale nooddienste en Gardmed-ambulansdienste het ook na die toneel gehaas. “Met ons aankoms op die toneel het reddingswemmers dadelik die dam begin deursoek. Ooggetuies het gesien hoe die man, in sy 30’s, onder die water verdwyn,” het Pretorius gesê. Die man was glo ŉ werker op die plaas. “Die reddingswemmers het die liggaam van die man gevind en hom uit die water gehaal. Paramedici het probeer om hom by te bring, maar nadat hulle alles moontlik gedoen het, is hy ongelukkig dood verklaar,” het Pretorius gesê. “Ons betuig ons innige medelye met sy familie en die plattelandse gemeenskap.” Die polisie doen ŉ geregtelike doodsondersoek.